यह वाकया यशस्वी कवि नागार्जुन पर स्वयं बीता है। उस घटनाक्रम को ही आधार बनाकर बाबा नागार्जुन ने बाद में 'जमनिया का बाबा' नाम से एक अविस्मरणीय कृति का सृजन किया। घटनाक्रम इस प्रकार है। नागार्जुन उन दिनों जीवन की यायावरी में रमे हुए थे। एक दिन गोरखपुर जिले के देहात अंचल में पहुंचे। जिन लोगों के बीच उनके दीन बीत रहे थे, वे लोग पीने के पानी के लिए तरस रहे थे। न पीने योग्य प्रदूषित पानी से अपना काम चलाने को विवश थे। लोगों ने यह आपबीती जब नागार्जुन को सुनाई तो वह उस अंचल के एक आश्रम पर जा धमके। उस वक्त आश्रम के साधु का प्रवचन चल रहा था। नागार्जुन ने श्रद्धालुओं के बीच खड़ा होकर साधु को ललकारते हुए कहा- 'क्यों रे, तू ने यहां लोगों की जमीन पर धनबल से मठ बना लिया है। ठाट से मसनद पर बैठकर प्रवचन कर रहा है, चेले-चपाटी तुझे चंवर डुला रहे हैं और इस इलाके के लोग पीने के लिए एक-एक बूंद पानी के लिए तरस रहे हैं। तू अपनी अकूत संपत्ति से कुछ धन खर्च कर यहां की जनता के लिए पेय जल की व्यवस्था नहीं करा सकता?'